**Informatīvais ziņojums**

**"Par papildu valsts budžeta saistību uzņemšanos Ziemeļvalstu un Baltijas valstu mobilitātes programmas** **"Valsts administrācija" līdzfinansēto projektu īstenošanai"**

**1. Pamatojums informatīvā ziņojuma virzībai**

Kopš 2009. gada Ziemeļvalstu ministru padome finansē Baltijas valstu un Ziemeļvalstu pieredzes apmaiņas programmu valsts pārvaldes darbiniekiem "Ziemeļvalstu – Baltijas valstu mobilitātes programma valsts pārvaldei" (turpmāk – programma), lai veicinātu labās prakses, zināšanu un pieredzes nodošanu, veidotu sadarbību, vienādotu darba standartus un uzlabotu Baltijas jūras reģiona konkurētspēju.

Programmas ietvaros tiek izsludināti projektu konkursi, kuros piedalās šādas Baltijas jūras reģiona valstis – Somija, Zviedrija, Dānija, Norvēģija, Īslande, Igaunija, Latvija, Lietuva, kā arī autonomās teritorijas – Ālandu salas, Fēru salas, Grenlande. Projekta pieteikuma apstiprināšanas gadījumā Baltijas valstu pārstāvji dodas pieredzes apmaiņas vizītēs par aktuālajiem jautājumiem uz vismaz divām Ziemeļvalstīm, kuru institūcijas ir apstiprinājušas dalību, organizējot pieredzes apmaiņas vizītes.

Programmas nosacījumi paredz, ka projektu ieviešanā ir nepieciešams nodrošināt nacionālo līdzfinansējumu vismaz 40% apmērā. Tāpat programmas finansēšanas nosacījumi paredz, ka programmas ietvaros sniegtais līdzfinansējums ir līdz 60% no kopējām projekta izmaksām (85% no šīs summas projekta īstenotājs saņem kā avansa maksājumu), tādējādi apstiprināšanas gadījumā, projekta līdzfinansēšanai ir nepieciešams nodrošināt nacionālo līdzfinansējumu vismaz 40% apmērā, kā arī projekta pilnīgai ieviešanai būs nepieciešams papildus priekšfinansējums 15% apmērā no projekta izmaksām, kas programmas ietvaros netiek pārskaitīts kā avansa maksājums. Precīza atbalsta intensitāte būs atkarīga no pieteikto un apstiprināto projektu skaita.

Projekta pieteikumu iesniegšanas termiņš ir 2019. gada 30. marts, savukārt, gala lēmums par finansējuma piešķiršanu no programmas budžeta tiek pieņemts maija beigās (60 dienu laikā no pieteikumu iesniegšanas termiņa beigām).

Ekonomikas ministrijai (turpmāk – EM), kura īsteno valsts politiku Eiropas Savienības Vienotā tirgus, iekšējā tirgus un patērētāju tiesību aizsradzības, uzņēmējdarbības, konkurētspējas un tehnoloģiju attīstības, būvniecības un mājokļu, kā arī energoefektivitātes un atjaunojamās enerģijas jomā, sekmīgākai darbībai ir būtiska pieredzes un labās prakses apmaiņa ar citām reģiona valstīm, tāpēc EM programmas ietvaros ir sagatavojusi un plāno iesniegt divus projektu pieteikumus.

Projekta Nr.1 ietvaros 2019. gadā ir paredzēts īstenot Latvijas pārstāvju pieredzes apmaiņas vizītes Norvēģijā un Dānijā. Mobilitātes programmas ietvaros plānots īstenot 2 atsevišķas vizītes, kurās kopumā dosies 8 ierēdņi. Vienas vizītes ilgums – 3 dienas. Savukārt, Projekta Nr.2 ietvaros 2019. gadā ir paredzēts īstenot Latvijas pārstāvju pieredzes apmaiņas vizītes Dānijā un Zviedrijā. Mobilitātes programmas ietvaros plānots īstenot 2 atsevišķas vizītes, kurās kopumā dosies 7 ierēdņi. Vienas vizītes ilgums – 3 dienas.

Pieredzes apmaiņas vizīšu mērķis ir iegūt vērtīgas specifiskas teorētiskās un praktiskās zināšanas, lai izmantotu iegūto pieredzi un zināšanas turpmākajā darba praksē - politikas plānošanā un normatīvo aktu izstrādē patērētāju tiesību jomā, pakalpojumu sniegšanas pieejamībā, digitālajos risinājumos publisko pakalpojumu jomā uzņēmējdarbības veicināšanā, kā arī uzņēmējdarbības vides regulējuma izstrādē, veicinot Latvijas uzņēmējdarbības konkurētspēju un produktivitāti.

Ievērojot nacionālā regulējuma[[1]](#footnote-1) noteikto kārtību, kādā budžeta iestādes var uzņemties papildu saistības Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, EM ir sagatavojusi informatīvo ziņojumu, lai tiktu pieņemts Ministru kabineta lēmums par dalību projektos un papildu finansējuma piešķiršanu projektu īstenošanai no 74.resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai" nacionālā līdzfinansējuma un nepieciešamā priekšfinansējuma nodrošināšanai 2019. gadā.

**2. Programmas finansēšanai iesniegtie projektu pieteikumi**

**2.1. Projekts Nr.1**

Kopš 2010. gada beigām ekonomiskā lejupslīde Latvijā ir apturēta, un ir atsākusies izaugsme, kuras tempi pārsniedz ES vidējos rādītājus. No 2011.-2017. gadam IKP vidēji pieauga par 3,5% ik gadu. 2017. gadā IKP pārsniedza pirmskrīzes 2007. gada līmeni par 0,7%. 2017. gadā izaugsmes temps paātrinājās, IKP palielinājās par 4,6%, kas bija straujākais pieaugums pēdējo 6 gadu laikā. Statistikas dati liecina, ka arī 2019. gadā turpināsies izaugsme, tomēr nedaudz lēnākos tempos – par 3,5%. Tas, protams, uz citu Eiropas Savienības valstu fona ir labs rādītājs, bet šāds produktivitātes kāpums vairs nenodrošina Latvijas ātru konverģenci uz bagātāko un attīstītāko valstu saimi. Arī turpmākajos gados sagaidāms, ka Latvijas produktivitātes pieaugums tikai pārsniegs 2%. Vienlaikus Latvijā darba spēka atalgojums pieaug straujāk nekā produktivitāte. Arvien vairāk iezīmējas kvalificētu darbinieku trūkums, un pieaug konkurence par darba ņēmējiem. Šāda tendence ir labvēlīga darba ņēmējiem, taču tās turpināšanās ierobežos uzņēmumu konkurētspēju.

Šobrīd darbaspēks un zeme ir vienīgie resursi, kas joprojām Latvijā ir lētāki nekā vairumā ES valstu, taču straujš darbaspēka izmaksu pieaugums ir neizbēgams izaugsmes un atvērtā darba tirgus dēļ. Līdz ar to vienīgais ceļš, kā noturēt konkurētspēju globālā mērogā, ir produktivitātes kāpināšana. Latvijas tautsaimniecības ilgtspējīgai attīstībai nepieciešams veicināt ekonomikas strukturālās izmaiņas par labu tādu preču ražošanai un pakalpojumu sniegšanai, kam ir augstāka pievienotā vērtība, tajā skaitā rūpniecības lomas palielināšanai, rūpniecības un pakalpojumu modernizēšanai un eksporta attīstībai. Jaunas tehnoloģijas, inovācijas un izglītība palielina katra uzņēmuma produktivitāti, kāpinot arī tautsaimniecības kopproduktu. Arī Eiropas Komisija 2018. gada ziņojumā par Latviju ir norādījusi, ka lai veicinātu produktivitātes pieaugumu, turpmākajos gados Latvijai valsts izaugsmes modelis būs jāmaina, koncentrējoties uz nonākšanu globālo vērtības ķēžu augšgalā.

Ar pakalpojumiem saistīto nozaru devums Latvijas tautsaimniecībā pievienotajā vērtībā kāpj, pēdējos gados sasniedzot aptuveni 70% no IKP. Paredzams, ka ilgtermiņā pakalpojumu nozares produktivitāti noteiks tieši cilvēkkapitāla attīstība, kā arī pakalpojuma nozaru atvēršanās ārējai tirdzniecībai un digitālo/IT instrumentu attīstība. Pakalpojumu eksportētāju īpatsvars Latvijā (lielākoties informācijas un komunikāciju, kā arī profesionālo, zinātnisko un tehnisko pakalpojumu nozarēs) ir relatīvi mazs, lai gan viena uzņēmuma pakalpojumu eksporta vērtība salīdzinājumā ar preču eksportētājiem vidēji ir daudz lielāka, kā arī to darba produktivitāte ir augstāka. Tāpat arī bieži ražošanas (preču) sektora produktivitāte ir atkarīga no pakalpojumu sektora sniegto pakalpojumu kvalitātes un savlaicīguma. Produktīvāki uzņēmumi vairāk iesaistās pakalpojumu eksportā, nevis strādā tikai vietējā tirgū. Tādēļ nepieciešams veicināt pakalpojumu sektora produktivitātes pieaugumu un nodrošināt labāku piekļuvi ārējiem tirgiem, mazinot tirdzniecības barjeras ES.

**Digitālajā jomā Eiropas Komisijas Digitālās ekonomikas un sabiedrības indeksa (turpmāk – DESI) 2018. gada ziņojumā Lavija ieņem 19. vietu, kas pēdējos divus gadus saglabājusies nemainīga. Indeksa ietvaros Latvija ierindojas pie to valstu grupas, kuru rezultāti ir vidēji. Kā galvenie sasniegumi digitālās ekonomikas un sabiedrības jomā tiek minēti uzlabojumi savienojamības aspektā un digitālo publisko pakalpojumu jomā, taču Latvijai ir vēl daudz veicamā šajā jomā un ir jākāpina rādītāji, jo tieši digitālās jomas attīstība noteiks nozaru konkurētspēju un produktivitāti nākotnē.**

Dānijā pakalpojumu nozare veido vairāk kā 75% no kopējā IKP, arī Norvēģijā pakalpojumu nozare sastāda 2/3 no IKP. Abās valstīs un jo īpaši Dānijā arvien vairāk pieaug pakalpojumu ar augstu pievienoto vērtību īpatsvars, kas iekļauj specifiskas prasmes un nemateriālo kapitālu (cilvēkkapitāls, intelektuālais kapitāls, inovācijas u.tml.). Uz zināšanām balstīta ekonomika ir veicinājusi Dānijas pakalpojumu nozares produktivitātes pieaugumu. DESI 2018. gada pētījuma ietvaros Dānija un Norvēģija ir ierindojušās attiecīgi 1. un 5. vietā (gadu iepriekš 2. vietā) starp Eiropas valstīm. Divos no pieciem DESI izvērtējuma sektoriem Dānija ieņem vadošo vietu – interneta pakalpojumu izmantošanā un digitālo tehnoloģiju integrācijā, kas ir būtiski veicinājis arī Dānijas pakalpojumu nozares produktivitātes pieaugumu. Arī Norvēģijas DESI rādītājs ir ļoti augsts – 5.vieta, lai gan nedaudz krities, salīdzinot ar iepriekšējo gadu. Īpaši augsts novērtējums ir sasniegts digitālo publisko pakalpojumu jomā un interneta pakalpojumu lietošanā. Tāpat abas valstis ir vienas no vadošajām valstīm Eiropā politikas izstrādē jauno ekonomikas tendenču jomās. Dānijā jau 2017. gadā tika pieņemta stratēģija dalīšanās ekonomikas jomā un norit aktīvs darbs pie digitālo platformu ekonomikas jautājumu sakārtošanas. Savukārt Norvēģijā dalīšanās ekonomika un ar to saistītie jautājumi politikas izstrādē ir aktualizēti jau kopš 2015. gada (2016. gadā izveidota speciāla komiteja, 2017. gadā nodokļus administrējošā iestāde veikusi padziļinātu izpēti un sagatavojot ziņojumu par iespējamo regulējumu).

Lai veicinātu starpinstitucionālo sadarbību un pieredzes apmaiņu, projekta ietvaros ir plānotas vizītes Dānijas Rūpniecības, uzņēmējdarbības un finanšu lietu ministrijā (*Ministry of Industry, Business and Finanacial Affairs*), Dānijas Digitalizācijas aģentūrā (*Agency for Digitisation*), kā arī Norvēģijas Tirdzniecības, rūpniecības un zivsaimniecības ministrijā (*Ministry of Trade, Industry and Fisheries*), Pašvaldību un modernizācijas ministrijā (*Ministry of Local Government and Modernisation*) un Norvēģijas publiskās pārvaldes un e-pārvaldes aģentūrā (*Agency for Public Management and eGovernment*).

Ņemot vērā iepriekš minēto, kā būtisku iespēju Ekonomikas ministrija šīs programmas ietvaros saskata pieredzes apmaiņu ar iepriekš minētajām valstīm, sekojošās jomās:

**1)** **politikas izstrādē jauno ekonomikas tendenču jomās** – dalīšanās ekonomika, platformas (regulācija vs. deregulācija, tiesiskie aspekti, kolektīvās prasības, ieviešanas jautājumi u.c.)

**2) pakalpojumu jomas regulējuma** tvērumā, tā eventuālai harmonizēšanai reģionā, tai skaitā digitālajā vidē (ES Paklpojumu direktīvas ieviešana un ar to saistītie jautājumi)

**3) pakalpojumu sniegšanas pieejamībā**, **digitālajos risinājumos publisko pakalpojumu jomā** uzņēmējdarbības veicināšanā (pakalpojumu apraksti, strukturēšana, potenciālie uzlabojumi www.latvija.lv portāla uzņēmumu sadaļai, virzība uz Digitālo vienoto vārteju u.c.)

**3) vispārējā uzņēmējdarbības vides regulējumā** (uzņēmējdarbības vides regulējums atbilstoši jaunākajām tendencēm, regulējuma ierobežošana/mazināšana, ņemot vērā ES Pakalpojumu direktīvas prasības, šķēršļu apzināšana un novēršana u.c.)

Projekta aktivitāšu īstenošanas periods paredzēts no 2019. gada jūnija līdz novembrim (ieskaitot).

Programmas ietvaros sniegtais līdzfinansējums ir līdz 60% no kopējām projekta izmaksām (85% no šīs summas projekta īstenotājs saņem kā avansa maksājumu), tādējādi apstiprināšanas gadījumā, projekta līdzfinansēšanai ir nepieciešams nodrošināt nacionālo līdzfinansējumu vismaz 40% apmērā, kā arī projekta pilnīgai ieviešanai būs nepieciešams papildus priekšfinansējums 15% apmērā no programmas līdzfinansējuma, kas programmas ietvaros netiek pārskaitīts kā avansa maksājums. Paredzams, ka šī projekta ieviešanas izmaksas varētu sastādīt kopā aptuveni **EUR 16 818**. Ņemot vērā iepriekšējo gadu pieredzi, nacionālais līdzfinansējums var būt 40%-60% apmērā. Attiecīgi EM sedzamā līdzfinansējuma daļa varētu būt robežās no EUR 6 727.20 līdz EUR 10 090.80 no projekta kopējās summas (precīza atbalsta intensitāte atkarīga no pieteikto un apstiprināto projektu skaita). Priekšfinansējuma daļa 15% apmērā, kas programmas ietvaros netiek pārskaitīts ka avanss varētu būt robežās no EUR 1513.62 līdz EUR 1009.08. Līdz ar to kopējais sākotnēji nepieciešamais valsts budžeta finansējuma apmērs projekta īstenošanai sastādītu aptuveni EUR 11 099.88 (ja atbalsta intensitāte no programmas būtu 40% apmērā).

Ekonomikas ministrija, pēc projekta apstiprināšanas plāno pieprasīt nepieciešamo nacionālo finansējumu un priekšfinansējumu no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai".

Projekta aktivitāšu īstenošanas periods paredzēts 2019. gada otrajā pusgadā – no jūnija līdz novembrim (ieskaitot).

**2.2. Projekts Nr.2**

Projekta ietvaros ir paredzēts īstenot EM pārstāvju pieredzes apmaiņas vizītes Dānijā un Zviedrijā.

***Patērētāju kreditēšana***

Patērētāju nebanku kreditēšanas tirgus ir bijusi būtiska aktualitāte pēdējos gadus, ņemot vērā patērētāju kreditēšanas tirgus straujo izaugsmi un arī patērētāju situāciju konkrētajā tirgū.

Lai risinātu situāciju patērētāju kreditēšanā īpaši sistībā ar atbildīgu aizņemšanos un rūpīgu patērētāja maksātspējas izvērtējumu, Patērētāju tiesību aizsardzības likumā ir noteikts procentu likmju ierobežojumu (cenu griesti), kā arī veiktas citas aktivitātes patērētāju maksātspējas vērtēšanas uzlabošanai, kā arī ar pēdējiem likuma grozījumiem ir noteikts reklāmas aizliegums. Papildus tam nozarei ir jauni pienākumi kopš 2018.gada saistībā ar noziedzīgi iegūtu līdzekļu legalizācijas un terorisma finansēšanas novēršanu. Patērētāju tiesību aizsardzības centrs ir uzraudzības un kontroles institūcija.

Lai Ekonomikas ministrija spētu efektīvi pilnveidot patērētāju kreditēšanas jomu, par vērtīgu uzskatāma Ziemeļvalstu labās prakses, pozitīvo piemēru normatīvajam regulējumam apzināšana. Īpaši pievēršot uzmanību ierobežojumiem pakalpojuma sniedzējiem patērētāju kreditēšanas nozarē un uzraudzības modeļiem. Turklāt, ņemot vērā “Moneyval” vērtējumu par Latviju un to, ka Patērētāju tiesību aizsardzības centrs ir sācis pildīt uzraudzības institūcijas pienākumus, par vērtīgu ir uzskatāma Ziemeļvalstu pieredze par to, kā tiek veikta uzraudzība, lai patērētāju kreditēšanā netiek izsniegti līdzekļi bez tiesiskas izcelsmes, attiecīgi novērsta noziedzīgi iegūtu līdzekļu legalizācija.

***Patērētāju kolektīvo interešu aizsardzība***

2018.gada 11.aprīlī Eiropas Komisija publicēja priekšlikumu *Eiropas Parlamenta un Padomes direktīvai par pārstāvības prasībām patērētāju kolektīvo interešu aizsardzībai un Direktīvas 2009/22/EK atcelšanu* ar mērķi īstenot patērētāju tiesības, piemēram, lai novērstu to, ka procesuālās izmaksas kļūst par finansiālu šķērsli pārstāvības prasību celšanai.

Šobrīd norit aktīvs darbs pie Direktīvas priekšlikuma, jo paredzētais ievērojami atšķiras no Latvijas tiesību sistēmas noteiktā, kā arī nav skaidri vairāki patērētāju kolektīvo interešu aizsardzības aspekti un to piemērojamība praksē. Ekonomikas ministrija vairākkārt ir rīkojusi tikšanās ar Tieslietu ministriju un Patērētāju tiesību aizsardzības centru, tomēr nav panākts viennozīmīgs risinājums, kā veiksmīgāk ieviest Direktīvas priekšlikumā noteiktās prasības nacionālajā regulējumā un efektīvi īstenot patērētāju kolektīvo interešu aizsardzību.

Ņemot vērā, ka Zviedrijā un Dānijā kolektīvo interešu aizsardzība jau ir iestrādāta nacionālajās tiesību normās, kā arī tiek piemērota praksē, tad Latvijai būtiski būtu izzināt šo valstu normatīvos aktus un praktisko pieredzi patērētāju kolektīvo interešu aizsardzībā.

Lai veicinātu starpinstitucionālo sadarbību un pieredzes apmaiņu, projekta ietvaros ir plānotas vizītes Zviedrijas Finanšu ministrijā (*Ministry of Finance of Sweden*), Zviedrijas Patērētāju iestādē (*Consumer Agency of Sweden*), kā arī Dānijas Rūpniecības, uzņēmējdarbības un finanšu ministrijā (*Ministry of Industry, Business and Financial Affairs of Denmark*) un Dānijas Konkurences un Patērētāju iestādē (*Danish Competition and Consumer Authority*). Izvērtējot valstu institucionālās struktūras un kompetenču sadalījumu, abus prioritāros jautājumus ir iespējams apvienot viena projekta ietvaros.

Programmas ietvaros sniegtais līdzfinansējums ir līdz 60% no kopējām projekta izmaksām (85% no šīs summas projekta īstenotājs saņem kā avansa maksājumu), tādējādi apstiprināšanas gadījumā, projekta līdzfinansēšanai ir nepieciešams nodrošināt nacionālo līdzfinansējumu vismaz 40% apmērā, kā arī projekta pilnīgai ieviešanai būs nepieciešams papildus priekšfinansējums 15% apmērā no programmas līdzfinansējuma, kas programmas ietvaros netiek pārskaitīts kā avansa maksājums. Ņemot vērā norādīto, paredzams, ka šī projekta ieviešanas izmaksas varētu sastādīt kopā aptuveni **EUR 15 176**. Ņemot vērā iepriekšējo gadu pieredzi, nacionālais līdzfinansējums var būt 40%-60% apmērā. Attiecīgi EM sedzamā līdzfinansējuma daļa varētu būt robežās no EUR 6 070 līdz EUR 9 106 no projekta kopējās summas (precīza atbalsta intensitāte atkarīga no pieteikto un apstiprināto projektu skaita). Priekšfinansējuma daļa 15% apmērā, kas programmas ietvaros netiek pārskaitīta kā avanss, varētu būt robežās no EUR 1 365.9 līdz EUR 910.5. Līdz ar to kopējais sākotnēji nepieciešamais valsts budžeta finansējuma apmērs projekta īstenošanai sastādītu aptuveni EUR 10 016.5 (ja atbalsta intensitāte no programmas būtu 40% apmērā).

Ekonomikas ministrija, pēc projekta apstiprināšanas plāno pieprasīt nepieciešamo nacionālo finansējumu un priekšfinansējumu no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai".

Projekta aktivitāšu īstenošanas periods paredzēts 2019. gada otrajā pusgadā – no jūnija līdz novembrim (ieskaitot).

**3. Turpmākā rīcība**

Ņemot vērā, ka dalība un pieredzes apgūšana starptautiskās sadarbības projektos ir vērtīgs instruments nacionālās politikas veidošanā, iepriekš minēto projektu īstenošanai nepieciešams:

1. Apstiprināt Ekonomikas ministrijas tiesības ieviest pieredzes apmaiņas Projektu Nr.1. un Projektu Nr.2., iegūstot pieredzi un zināšanas Norvēģijā, Zviedrijā un Dānijā "Ziemeļvalstu – Baltijas valstu mobilitātes programmas valsts pārvaldei" ietvaros un uzņemties saistības 2019. gadā.

2. Paredzēt, ka nepieciešamais finansējums atbilstoši noslēgtā līguma nosacījumiem nacionālā līdzfinansējuma segšanai un priekšfinansējuma nodrošināšanai tiks pārdalīts no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai".

Ekonomikas ministrija sagatavos un normatīvajos aktos noteiktā kārtībā iesniegs Finanšu ministrijā pieprasījumu par apropriācijas pārdali no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" informatīvā ziņojumā minēto projektu ieviešanā.

Ekonomikas ministrs R. Nemiro

Valsts sekretārs Ē. Eglītis

E.Cielava, 67013197

[Elina.Cielava@em.gov.lv](mailto:Elina.Cielava@em.gov.lv)

E.Kudure, 67013179

[Evita.Kudure@em.gov.lv](mailto:Evita.Kudure@em.gov.lv)

1. Likums par budžetu un finanšu vadību 24. panta trešā daļa; Ministru kabineta 2018. gada 17. jūnija noteikumu Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 5. sadaļa. [↑](#footnote-ref-1)